Koos Kombuis wil ‘Afrikaans red’ met jongste albumKoos Kombuis (Foto: www.kooskombuis.com) Dit was so hittete of hy was klaar met musiek, het die anti-establishment sanger Koos Kombuis vroeër verlede jaar vertel. “Dit was ook maar net-net,” sê dié sanger, “of ek het musiek vir ewig vaarwel geroep. Gelukkig het ek besef, ‘hel, musiek is nog steeds lekker’.” Hy het dadelik begin beplan aan ŉ nuwe album om “Afrikaanse musiek uit ŉ krisis te red” en nou is dié album pas uitgereik Nóú is hy “meer positief oor die land as ooit tevore”. Dié album, Langpad na Lekkersing, is verlede week amptelik uitgereik. Koos sê hoewel hy nie die impak van die album kan meet nie, hoop hy dat dit ŉ verskil kan maak in die lewe van ŉ paar mense. “Ek wil nie snaaks of grootpraterig wees nie, maar ek hoop dat die album vir ŉ paar mense iets kan beteken. Ek is gelukkig met die album, en ook met die produksie daarvan, en dink ons kon opreg en eerlik wees daarmee. Ek wil net hê mense moet dit geniet – dis al,” sê hy. Die sanger sê hoewel hy nooit doelbewus ŉ album of musiek maak wat “buite die hoofstroom is nie”, is baie Afrikaanse wat deesdae op die radio gespeel word in ŉ krisis. “Hoekom speel hulle die swakste musiek op die radio? Ek sê niks oor die mense nie; hulle is great en met baie van hulle is ek vriende. Maar die musiek is swak, en ek hoop dié album is nié.” Die omslag van die album (Foto: Facebook) Hoewel sy sentimente oor Afrikaanse musiek nie juis positief is nie, is hy wel positief oor die toekoms van Suid-Afrika. “Ek is nie soseer positief omdat dit goed met ons gaan hier nie; inteendeel – dit gaan nie goed nie. Maar ek is positief omdat dit elders ook sleg gaan. So ons moet mooi musiek maak sodat ons daarvan kan vergeet.” Koos is tans besig met die geskenkpakkies wat hy aan mense wat bydraes gemaak het, beloof het. “En dis ŉ helse werk! Ek het op YouTube gaan kyk hoe om ŉ strik te maak, maar dis te moeilik. Nou doen ek sommer my eie ding.” Langpad na Lekkersing word opgedra aan David Kramer vir die “reusebydrae wat hy gemaak het tot die plaaslike en Afrikaans musiekbedryf”. Daarby wil hy spesiale melding maak van die musikante Schalk Joubert (baskitaar, kitaar en klawerbord), Albert Frost (elektriese kitaar), Kevin Gibson (tromme), Nick Turner (akoestiese kitare en agtergrondsang), Ramon Alexander (klavier), David Kramer (kitare en sang op “Ek wil net huistoe gaan”), Wilken Calitz (viool), Corné Crous (agtergrondsang), Anna Davel (sang op “Tuisbly-kitaar” en agtergrondsang), Pietman Geldenhuys (agtergrondsang), Vernon Swart (perkussie) en Riku Lätti (trekklavier). Hou Maroela Media dop vir ŉ ateljee-onderhoud met Koos Kombuis. Langpad na Lekkersing is beskikbaar in talle musiekwinkels landwyd en op iTunes.